Frederiks, fredag den 25. februar 2022

**Fodboldudvalgets årsberetning v. Anders Bertel**

2021 blev også et meget anderledes år i AIF-fodbold, som igen blev præget af corona-pandemien. Vi måtte aflyse Alhede-cup, og indendørssæsonen 2020-21 blev meget kort. Heldigvis kunne vi gennemføre udendørs træning med forskellige restriktioner – men det gjorde, at vi kunne holde spillerne i gang med træning. Kampene blev først startet senere på sæsonen.

Herreseniorholdet har spillet i serie 3 i 2021, men måtte desværre en tur ned i serie 4, da resultaterne udeblev i efteråret. Det er til gengæld glædeligt, at vi har fået flere unge seniorspillere i klubben. Det betyder, at der er noget at bygge på i de kommende år, hvor også det sociale udenfor banen er i fokus. Vi har ligeledes lavet en aftale med lokale Mikkel Clemmensen, som herreseniortræner i 2022.

Vi har generelt formået at holde på medlemmerne i årets løb på trods af corona-situationen. Trænere og ledere har taget opgaven på sig og gået til stålet. Vi har spillet i de perioder, der har været muligt. Vi skylder en stor tak til alle frivillige, som har ydet en særlig indsats i denne svære tid. Vi har nu hold i både drenge og pigerækkerne i langt de fleste årgange. Enkelte årgange spiller sammen på fælleshold, for at kunne stille hold.

AIF-fodbold har været vært ved FC Midtjyllands udtagelsesstævner i U11.

Fodboldudvalget har arbejdet videre på den kommende strategi. Her har udvalget sparret med DBU Jyllands klubrådgiver. Et arbejde der nu rulles ud i fodboldafdelingen i 2022. Kampfordeler Tage Tawi Johansen deltager også i vores udvalgsmøder. Der har i en periode været arbejdet med at planlægge etablering af en multibane ved AIF klubhus.

Vi har i årets løb deltaget i møder med DGI, DBU, Viborg Kommune, Viborg Idrætsråd og FCM.

Fodboldudvalget vil afslutningsvis gerne sende en kæmpe tak til alle de frivillige, der har muliggjort, og muliggør at bolden kan rulle på banerne. Uden trænere, holdledere, kampfordeler, kridtere, dommere, stadionhjælpere, forældre og naturligvis sponsorer ville vi ikke have en forening i fremdrift.

Tak for samarbejdet igennem et anderledes 2021 – Nu har vi taget hul på 2022 sæsonen, hvor der venter et stort arbejde forude.